Huisprysgroei van '2-3% vir 2017 verwag' - Jou Geld | Solidariteit WêreldJou Geld | Solidariteit Wêreld
Lae maar positiewe huisprysgroei sal die huismark in 2017 kenmerk en in die eerste helfte van die jaar sal groei waarskynlik taamlik traag wees en daar sal selfs 'n mate van prysdeflasie gesien kan word.
So sê John Loos, eiendomstrateeg by ENB, wat prysgroei van tussen 2% en 3% in residensiële eiendom vir 2017 voorspel. "Hierdie totale groei vir die jaar sal egter grootliks deur huisprysgroei in die laaste deel van 2017 gedryf word aangesien ENB verwag dat die geringe verbetering in ekonomiese groei teen daardie tyd sal begin om 'n positiewe uitwerking op die vraag na residensiële eiendom te hê."
Die jaar het nie goed begin nie. Die ENB-huisprysindeks vir Januarie 2017 se jaar-tot-jaar (jtj) groeikoers het verder tot 'n skamele 0,3% verlangsaam vanaf 'n hersiene 1% groeikoers die vorige maand. "Dit verteenwoordig die negende agtereenvolgende maand waarin die jtj-huisprysgroei verlangsaam het, vanaf 2016 se 'hoogtepunt' van 6,9% in April verlede jaar."
Hy sê die voortgesette verlangsaming in die jaar-tot-jaar huisprysgroei tot bykans nul is grootliks 'n weerspieëling van voortgesette swakheid in die huishoudelike sektor se vertrouensvlakke. "Op sy beurt weerspieël dit die stadige groei in besteebare inkomste in 'n ekonomiese groei-omgewing wat bykans geen groei ervaar nie, en wat gevolg het op 'n aantal jare waarin groei verlangsaam het. Weens verhoogde verbruikersinflasie, veral van voedselpryse wat deur die droogte geraak is, asook, natuurlik, die voortdurende verhogings in effektiewe inkomstebelastingkoerse, word huishoudelike besteebare inkomste verder onder druk geplaas. Ten slotte moet 'n mens ook onthou dat rentekoerse oor die afgelope paar jaar matig gestyg het.
"Gegewe jaar-tot-jaar groei in huispryse van slegs 0,3%, soos in Januarie, en voortgesette maand-tot-maand dalings, is dit moontlik dat ons in die komende maande 'n mate van prysdeflasie sal sien."
Hy bly egter versigtig optimisties oor vooruitsigte vir die huismark in die tweede helfte van 2017. "'n Mate van verwagte ekonomiese groei in 2017 sal waarskynlik in die tweede helfte van die jaar 'n impak op huispryse hê, en gegewe dat ENB voorspel dat die ekonomie steeds langsaam teen 1,1% sal groei, is ons van mening dat die impak daarvan nie groot sal wees nie."